ΓΡΑΠΤΗ ΕΡΩΤΗΣΗ E-0755/02

υποβολή: Jorge Hernndez Mollar (PPE-DE) προς την Επιτροπή

(19 Μαρτίου 2002)

Θέμα: Πρόγραμμα Interreg III A (επαρχία της Αλμερίας)

Λόγω της εξαίρεσης της επαρχίας της Αλμερίας (αυτόνομη κοινότητα της Ανδαλουσίας) από την χρηματοδότηση του προγράμματος Interreg III A που αφορά τη διασυνοριακή συνεργασία με το Μαρόκο, έχει δημιουργηθεί έντονη ανησυχία στους πολίτες της επαρχίας αυτής, δεδομένου ότι η γεωγραφική τους γειτνίαση με το Βασίλειο του Μαρόκου συνεπάγεται σημαντικά κοινά συμφέροντα των δύο περιοχών λόγω της συνεχούς διακίνησης και κυκλοφορίας ατόμων και εμπορευμάτων μέσω του λιμανιού της, καθώς και σημαντική παρουσία μαροκινών πολιτών σε όλην την επαρχία, φαινόμενο που αποτελεί συνέπεια της αγροτικής ανάπτυξης της περιοχής. Για τους λόγους αυτούς, επιθυμώ να απευθύνω στην Επιτροπή τις ακόλουθες ερωτήσεις:

1. Για ποιους λόγους δεν περιελήφθη η επαρχία της Αλμερίας στο πλαίσιο εφαρμογής του προγράμματος Interreg III A που ενεκρίθη κατά το 1992·

2. Δεδομένου ότι η επαρχία αυτή απεκλείσθη εκ νέου κατά το 1999 από το πρόγραμμα Interreg III A, το οποίο αφορά την περίοδο 2000-2006, ποιες δυνατότητεςπάρχουν να περιληφθεί η Αλμερία στις δικαιούχους περιοχές κατά το μελλοντικό πρόγραμμα Interreg που θα εφαρμοσθεί μετά από τον τερματισμό του ισχύοντος προγράμματος·

3. Υπάρχει επίσης δυνατότητα, κατά τα επόμενα δημοσιονομικά έτη (περίοδος 2003-2006), να περιληφθεί η περιοχή στο εν λόγω πρόγραμμα· Ποια είναι η διαδικασία που πρέπει να ακολουθηθεί·

Απάντηση του κ. Barnier εξ ονόματος της Επιτροπής

(26 Απριλίου 2002)

Η επαρχία της Αλμερίας δεν είναι επιλέξιμη στο σκέλος Α διασυνοριακή συνεργασία του προγράμματος κοινοτικής πρωτοβουλίας (ΚΠ) Interreg III, επειδή αυτό το είδος συνεργασίας αφορά περισσότερο την χερσαία γειτνίαση και τα επιλέξιμα στο πρόγραμμα αυτό θαλάσσια σύνορα αποτελούν απλώς εξαιρέσεις. Για το λόγο αυτό, η επαρχία αυτή δεν ήταν επιλέξιμη ούτε και στην ΚΠ Interreg II Ισπανία/Μαρόκο της περιόδου 1994-1999.

Αντιθέτως, η επαρχία της Αλμερίας είναι επιλέξιμη σε δύο προγράμματα του σκέλους Β διακρατική συνεργασία της εν λόγω ΚΠ για την περίοδο 2000-2006, δηλαδή το πρόγραμμα Δυτική Μεσόγειος, το οποίο επιχορηγείται από το Ευρωπαϊκό Ταμείο Περιφερειακής Ανάπτυξης (ΕΤΠΑ) με 103,8 εκατ., και το πρόγραμμα Νοτιοδυτική Ευρώπη, που επιχορηγείται με 66,135 εκατ. από το ΕΤΠΑ. Στο πλαίσιο του πρώτου από τα δύο αυτά προγράμματα, προτείνεται η ανάληψη δράσεων διακρατικής συνεργασίας μεταξύ των σχετικών ευρωπαϊκών περιοχών και των χωρών της Βορείου Αφρικής.

Η επαρχία της Αλμερίας είναι επίσης επιλέξιμη στο σκέλος C διαπεριφερειακή συνεργασία της ΚΠ Interreg III.

Η επαρχία αυτή μπορεί επίσης να επωφεληθεί από το επιχειρησιακό πρόγραμμα Ανδαλουσία στο πλαίσιο του στόχου αριθ. 1, που επιχορηγείται με 7 840,4 εκατ. από τα διαρθρωτικά ταμεία, εκ των οποίων 6 152,7 εκατ. προέρχονται από το ΕΤΠΑ.

Η Επιτροπή δεν μπορεί στο παρόν στάδιο να αποφανθεί ούτε για την παράταση της ΚΠ Interreg μετά το 2006 ούτε για τις περιφέρειες που θα είναι επιλέξιμες ως προς αυτήν. Η Επιτροπή δεν προβλέπει επίσης τροποποίηση του καταλόγου των επιλέξιμων περιοχών για την ΚΠ Interreg, όπως αυτός εμφαίνεται στο παράρτημα Ι της ανακοίνωσής της στα κράτη μέλη της 28ης Απριλίου 2000(1).

(1) Ανακοίνωση της Επιτροπής στα κράτη μέλη, της 28ης Απριλίου 2000, που καθορίζει τις κατευθύνσεις για μια κοινοτική πρωτοβουλία σχετικά με τη διευρωπαϊκή συνεργασία και αποσκοπεί στην ενίσχυση της αρμονικής και ισόρροπης ανάπτυξης του ευρωπαϊκού εδάφους — Interreg III (ΕΕ C 143 της 23.5.2000).